google/wiki40b huggingface dataset:
חקירת ישו בידי הסנהדרין

חקירת ישו בידי הסנהדרין היא אירוע בחיי ישו וחלק מהפסיון שלו. על פי המסופר בבשורות הברית החדשה, לאחר שנאסר בידי ראשי העם וחיילים רומאים, הוא נלקח לבית קיפא הכהן הגדול, או, על פי יוחנן, לבית חותנו של קיפא, חנן. שם נחקר ישו על ידי הכהן הגדול, הסנהדרין וראשי העם לפני שהועבר לפונטיוס פילטוס. החוקרים נחלקים האם היה מעמד זה בגדר חקירה גרידא, או שהיה זה משפט של ממש.

תיאור המאורע בבשורות

ארבע הבשורות נחלקות בתיאור החקירה, הן בזהות החוקרים והן במועד החקירה, כאשר מתי ומרקוס דומים מאוד בתיאורם ואילו לוקס ויוחנן מספקים פרטים שונים.
כאמור, נלקח ישו לבית קיפא (או לבית חנן), שם התאספו "הזקנים והסופרים". על פי הבשורות הסינופטיות היו בנאספים אנשי הסנהדרין ועימם ראשי הכהנים ואילו אצל יוחנן, לא מוזכר קהל שנאסף, אלא הכהן הגדול לבדו שוחח עם ישו. על פי לוקס, התבצעה החקירה בבוקר ועל פי תיאורי הבשורות האחרות משתמע שהיה זה בלילה, מיד לאחר שנאסר. על פי מרקוס ומתי חיפשו הסנהדרין עדות שקר במטרה לגזור עליו דין מוות, ולא יכלו, כי "לא היו דבריהם (של העדים) מכוונים". לבסוף נשאל ישו על ידיהם בצורה מפורשת האם הוא המשיח ובן האלוהים. על כך ענה ישו בתשובה בת שני חלקים: בתחילה ענה "אַתָּה אָמָרְתָּ", תשובה עמומה שמשמעותה נתונה במחלוקת בין פרשני הברית החדשה. אך מיד הוסיף "וַאֲנִי אֹמֵר לָכֶם מֵעַתָּה תִּרְאוּ אֶת־בֶּן־הָאָדָם יֹשֵׁב לִימִין הַגְּבוּרָה וּבָא עִם־עַנְנֵי הַשָּׁמָיִם". בשמעם את דבריו אלו, קרע הכהן הגדול את בגדיו ואמר "מְגַדֵּף הוּא וּמַה־לָּנוּ עוֹד לְבַקֵּשׁ עֵדִים". מגדף הוא במקור כינויו של אדם המגדף את שמו של אלוהים כגון בן אישה ישראלית, אך כאן הוא כינוי לכל דבר כפירה. הקריעה מובנת כקריעה שיהודי קורע כשהוא שומע דברי כפירה בוטים.
לאחר מכן שאל הכהן הגדול את שאר הנאספים מה דעתם והם ענו שהוא חייב מיתה. אז נגשו אליו מהעומדים שם, הכו אותו וירקו בפניו ואף לגלגו עליו בשואלם, "הנבא, מי הוא המכה אותך". על פי לוקס התרחש עניין המכות והלעג לפני חקירתו. על פי יוחנן לא עמד ישו בפני כל הסנהדרין, אלא הכהן הגדול לבדו דיבר איתו על תלמידיו ועל התורה שלה הטיף ישו. ישו ענה לו: מדוע אתה שואל אותי על דברי? הרי דיברתי בגלוי מול עם רב. אז הכה אותו אחד המשרתים וגער בו על חוצפתו לכהן הגדול. על כך ענה לו ישו: "אִם־רָעָה דִבַּרְתִּי הַגֵּד רָעָתִי וְאִם־טוֹב מַדּוּעַ תַּכֶּה לְחָיָי".
על פי מתי ומרקוס, בבוקר נועצו כל ראשי העם והחליטו להמיתו. ישו נאסר והובל אל פילטוס. על פי לוקס התרחש כל הסיפור בבוקר ולכן הובל מיד אל פילטוס, ללא התייעצויות נוספות. אצל יוחנן נאמר רק שבבוקר השכם הוא הובל לבית המשפט, שם היה פילטוס ושם עמד למשפט בפניו.
לאחר שנאסר ישו, נשאל פטרוס כמה פעמים האם אין הוא גם מתלמידיו של ישו והוא כיחש זאת. הוא הלך אחרי ישו לראות מה ייעשה בו וגם ליד בית הכהן הגדול זיהו אותו ושאלו אותו שוב ושוב, אולם הוא נשבע שהוא לא מכיר את ישו. את הדבר הזה חזה ישו מראש באומרו לו לפני מאסרו "בטרם יקרא התרנגול תכחש בי שלש פעמים". לאחר ההכחשה השלישית נזכר פטרוס בדברי ישו ופרץ בבכי.
דמוגרפיה של תוניסיה

היסטוריה

תושביה המקוריים של תוניסיה הם ברברים, אולם כבר במאה ה-12 לפני הספירה התיישבו הפיניקים באזור, והקימו את העיר קרתגו שהייתה להם לעיר בירה. בשנת 146 לספירה כבשו הרומאים את תוניסיה, ובמאה השביעית לספירה, עם כיבושי האסלאם, נפלה תוניסיה בידי הערבים. מאז, הפכה הדת השלטת בה לדת המוסלמית. בשנת 1574 נפלה תוניס, עיר הבירה בידי העות'מאנים, ובשנת 1881 כבשו את תוניסיה הצרפתים.
כיום הברברים מהווים פחות מאחוז אחד מכלל האוכלוסייה התוניסאית, ושאר התושבים הם צאצאי העמים שעברו באזור והשאירו עקבות: פיניקים, יוונים, רומאים, טורקים, צרפתים, ספרדים, אך בעיקר ערבים.

פיזור האוכלוסייה

ריכוז האוכלוסייה הגדול ביותר הוא לאורך החופים, שם האקלים הוא ים תיכוני ונוח יותר למחיה.
תוניסיה מחולקת ל־24 מחוזות. ריכוז האוכלוסייה הגדול ביותר הוא במחוזות הסמוכים למחוז תוניס – בירת תוניסיה. תוניס עצמה מונה כ־984,000 תושבים (נכון לשנת 2004), אך יחד עם פרבריה והמחוזות הסמוכים אליה, מגיעה אוכלוסיית האזור ליותר משני מיליון תושבים. מחוז גדול אחר באזור הוא מחוז נאבל, המונה כמעט 700,000 תושבים, גם הוא, כתוניס עצמה פרוש לאורך קו החוף. המחוז הגדול ביותר משטחו הוא המדבר (מחוז טטאוין), אך אוכלוסייתו היא הדלה ביותר, ולמרות גודלו הרב הוא מונה 144,000 תושבים בלבד. מחוזות גדולים נוספים: מחוז ספאקס המונה כ־860,000 תושבים. מחוז סאוס, המונה כ־544,000 תושבים ומחוז קרואן, המונה כ־546,209 תושבים.
סטנקה סטויצ'בה

סטנקה סטויצ'בה (בבולגרית: Станка Стойчева; נולדה בטרגובישטה, ממלכת בולגריה - 1964, טרגובישטה, הרפובליקה העממית של בולגריה) היא חסידת אומות העולם בשל הצלתן של לאה ומדי פרחי בבולגריה שתחת הכיבוש הנאצי.

סיפור ההצלה

סטנקה סטויצ'בה הייתה מיילדת תושבת העיר טרגובישטה אשר בבולגריה. ב-1943, לאחר גירוש יהודי סופיה לערי השדה, הגיעה לאה פרחי ההרה לטרגובישטה ומצאה בה מסתור. בהתאם לתקנות החוק להגנת האומה, אסור היה ליהודים לשנות את מקום מגוריהם ובכך עברה לאה פרחי על החוק. למרות זאת, סטנקה סטויצ'בה הסתירה אותה בביתה. במהלך ההריון חשה לאה ברע וסטויצ'בה נאלצה ליילד אותה בביתה באמצעים הפשוטים שברשותה. גם לאחר הולדת התינוקת, המשיכה סטויצ'בה להסתיר את לאה ומדי פרחי בביתה.
ב-2005 הוכרה סטויצ'בה כחסידת אומות העולם. בטקס שנערך ביד ושם קיבלה את אות חסידי אומות העולם נכדתה, כאשר בקהל נכחה מדי הלל, התינוקת אותה הצילה סטויצ'בה.
ענת בירן פרוסט

ביוגרפיה

בירן פרוסט נולדה בפתח תקווה, אמהּ חיה הייתה דוגמנית והופיעה בין היתר בשבועות האופנה שהתקיימו במלון הילטון בשנות השישים ולאחר מכן שימשה כיועצת יופי ומנהלת מחלקת קוסמטיקה בסופר פארם.
היא החלה לדגמן לאחר שמפיקה גילתה אותה בתצוגת אופנה שנערכה בבסיסה ולאחר מכן השתתפה בתחרויות מלכת היופי ו"הפנים של ה־90" ודגמנה במספר בתי אופנה בתל אביב.
ב-1986 שימשה כזמרת ליווי של צביקה פיק בתחרות קדם האירוויזיון עם השיר "לילה לילה".
ב-1994 הנחתה את המגזין המשפחתי "קוקטייל" ששודר בערוץ הראשון והיא משמשת כמנחה בערוץ הקניות והיא אחת הדמויות המוכרות עם הערוץ.
ב-2002 הופיעה בסרט "פיתוי", ב-2008 היא שיחקה תפקיד אורח בסדרה "משמורת" מאת עירית לינור ולקחה חלק בפרק של תוכנית המציאות "הדוגמניות", בנוסף היא מטפלת מוסמכת בפסיכודרמה, מחנכת למיניות מטעם האגודה לתכנון המשפחה וכמו כן בוגרת תואר בסוציולוגיה, אנתרופולוגיה וקולנוע.
היא נשואה לבמאי עדי פרוסט ומתגוררת בתל אביב. בתה היא הדוגמנית נועם פרוסט.
יונה פרידמן

קורות חיים

יונה פרידמן נולד בבודפשט.
הודות להתערבות אחד הפרופסורים, התאפשר לו להיכנס ולשמוע קורסים ב"אוניברסיטה הטכנית בבודפשט" ב-1943 בתקופה שבה יהודים לא התקבלו כסטודנטים.
לאחר השואה עבר לבוקרשט ומשם עלה בשנת 1945 לארץ ישראל, בה למד בטכניון בין השנים 1945-1948. 
התגורר בקיבוץ ועבד כאדריכל  בישראל בין השנים 1949-1957.
בשנים 1953-1954 פגש פרידמן את קונרד ואכסמן (1901 - 1980)  שמחקריו בתחום בטכניקות הטרומיות והמבנים התלת ממדיים השפיעו עליו באופן ניכר.
בשנת 1954, יחד עם כמה תושבים בחיפה, יזם פרידמן ניסוי ראשוני שכלל עיצוב דיור על ידי הדיירים עצמם, אבל הפרויקט לא הגיע למימוש.
מתוך הרגשה שבישראל לא יוכל להגשים את תוכניותיו העתידניות, עבר פרידמן בשנת 1957 לפריז ובשנת 1968 קיבל אזרחות צרפתית. מאז 1968 מתגורר באותה דירת – סטודיו בפריז.

ציטוטים

When I was a schoolboy, I discovered that a house alone does not exist, that it does not end at the outer limits of the ground floor, but continues on to the streets, the garden, then, to the house across the street
 
כשהייתי תלמיד, גיליתי שאין דבר כזה בית לבד, שהבית אינו מסתיים עם גבולות קומת הקרקע, אלא מתמשך אל הרחובות, הגן, ואחר כך אל הבית ממול..
(התחלת ספרו "פרו דומו")
קיילו רן

ביוגרפיה כללית

קיילו רן נולד כשנה לאחר אירועי הקרב על אנדור (5 ABY) על כוכב הלכת צ'אנדרילה, אליו הועברה בירת הרפובליקה החדשה עם מינויה של מון מות'מה לקאנצל ליה אורגאנה שכיהנה כסנאטורית בסנאט החדש ולהאן סולו, גנרל ברית המורדים לשעבר. בן נשלח להתחנך בדרכי הג'דיי על ידי דודו, אביר הג'דיי האחרון ולימים מאסטר הג'די לוק סקייווקר, אך פותה על ידי המנהיג העליון סנוק ולבו נטה לאופל. כפי שמתברר מחילופי הדברים בין ריי ללוק ובין קיילו רן לריי, לוק ניסה לחסל את בן בשנתו מה שגרם לבן לבגוד בלוק, לשרוף את מקדש הג'דיב ולחסל את כל הג'די למעט אלו שעברו איתו לצד האפל. בעקבות בגידתו של אחיינו, החליט לוק להפסיק את חינוך הדור הבא של אבירי הג'דיי ונעלם. הוריו של בן, האן וליאה, מזועזים ממה שהתרחש ומלאים ברגשות אשם, נפרדו.
רן הוא מנהיג מסדר אבירי רן הקשור למסדר הראשון שהחליף את האימפריה הגלקטית ומיוסודו הוא מסדר אשר קשור לכוח.

בעלייתו של סקייווקר

כשנה לאחר עלייתו לשלטון קיילו רן מנהיג את כוחותיו למאבק אחרון במחתרת ההתנגדות.

מראה

בדומה לסבו, גם קיילו רן חובש מסכה המזכירה בצורתה את זו של דארת' ויידר, אך צבעה שחור משולב בכסוף, והיא בעלת עיטורים. בניגוד לויידר שהשתמש מסיבו רפואיות גרידא, עוטה רן את המסיכה מתוך בחירה ואף מוריד אותה בכמה הזדמנויות במהלך הסרט, אז מתגלה שיערו השחור הארוך. הוא לבוש בגדים שחורים ועל גופו גלימה וברדס שחורים גם הם. בסוף הכוח מתעורר קיילו נותר עם צלקת מחרב אור שניתנה לו על ידי ריי.
במהלך אירועי אחרוני הג'די, רן הזועם על מנהיגו חובט בקסדתו הורס אותה כליל ומאמץ סופית את מראהו החדש.
בקדימון למלחמת הכוכבים - פרק 9: עליית סקייווקר, נראית קסדתו של קיילו רן ככזו שחוברה מחדש.

כוחו וחולשותיו

מחילופי הדברים בין סנוק לגנרל האקס, מתברר כי הכשרתו של רן בדרכי הכוח לא הושלמה עדיין בתקופת פרק 7 אך חרף כך מציג רן שליטה פנומנאלית בכוח, מסוגל לעצור קרן לייזר שנורתה לעברו במעופה בלא שנדרש ממנו ריכוז מיוחד. כמו כן הוא שולט היטב בחרב אור.
למרות כוחו הרב, רן חש כי לעולם לא יוכל להשתוות לדארת' ויידר, סבו. הוא סובל מהתפרצויות זעם אלימות ובלתי נשלטות במהלכן הוא מסוגל להשחית את כל העומד בדרכו ולפגוע בסובבים אותו. במהלך הסרט הכוח מתעורר, מצליחה ריי לפגוע בביטחונו העצמי במהלך קרב ולהביס אותו.
רן היה מסוגל להערים בתודעתו אף על המנהיג העליון סנוק עצמו שטען, למרבה האירוניה, כי "לא ניתן לבגוד בו" היות והוא "רואה כל כוונה לפעולה של רן". רן סובב את החרב לצידו של סנוק לכיוונו ובה בעת קרב את חרבו שלו אל ריי וכך גרם לו להאמין שיפגע בריי, חיסל את סנוק ולקח את השלטון לידיו

פרודיות ומחוות

דמותו של רן הולידה תוך זמן קצר מספר מחוות ופרודיות שרובן מתייחסות לפגמים השונים באישיותו של רן. בין השאר חשבון טוויטר פיקטיבי המציג את רן כילד מתוסכל המעריץ את סבו ושונא את אביו, מספר רצועות קומיקס שנוצרו על ידי מעריצים ואף מספר סרטונים. השחקן אדם דרייבר אף הופיע בתוכנית סאטרדיי נייט לייב בסרטון פרודי במסגרתו משתתף רן בתוכנית בוס בהסוואה.
ADABAS

מבנה בסיס הנתונים

בסיס הנתונים אינו בסיס נתונים רלציוני, אלא בנוי במבנה של רשימות מקושרות.
מבנה הרשומה אינו אטומי ואחד מהשדות יכול להכיל וקטור של ערכים (Multiple Value) או אפילו וקטור של מספר ערכים (Periodic Group).
בסיס הנתונים מורכב משלושה סוגי קבצים עיקריים: ASSO, DATA ו-WORK.
קובצי ה DATA מאחסנים את הנתונים עצמם. קובצי ה-ASSO מאחסנים את הרשימות המקושרות המאפשרות גישה מהירה לנתונים. קובצי ה-WORK משמשים לחישובים, מיונים ושמירה על שלמות בסיס הנתונים.
לבסיס הנתונים סוג קבצים נוסף - קובצי PLOG שבהם נשמרים השינויים בבסיס הנתונים ומאפשרים התאוששות במקרה של תקלה, או שחזור לנקודת זמן מבוקשת.

מהדורות

בשנת 2006 הודיעה החברה על גרסת ADABAS 2006 הכוללת רכיבים נוספים מלבד בסיס הנתונים.

מוצרים משלימים

חברת Software AG פיתחה סדרה של מוצרים העובדים בשיתוף עם בסיס הנתונים שלה. המוצר הנפוץ ביותר הוא שפת תכנות הנקראת Natural. מוצרים עיקריים נוספים הם מוצר התווכה Entirex ומילון הנתונים Predict.

Adabas בישראל

בישראל הופץ ונתמך בסיס הנתונים Adabas, כמו כל מוצרי התוכנה האחרים של Software AG על ידי חברת SPL. לאחר כמה עשרות שנים ש SPL ייצגה את Software AG, רכשה החברה הגרמנית את SPL, הנקראת היום Software AG ישראל. בישראל, לבסיס הנתונים Adabas במחשבי מיינפריים פלח שוק הגדול בהרבה מאשר בעולם. בשיאו הוא עבר את ה 50%.
סטיב פורניס

ביוגרפיה

סטיב פורניס נולד במדיסון, ויסקונסין. 
במשחקים הפאן אמריקאיים שנערכו בקאלי, קולומביה בשנת 1971 זכה פורניס בשתי מדליות זהב במשחי מעורב אישי. ב-200 מטר בתוצאה של 2:10.82 דקות וב-400 מטר בתוצאה של 4:42.69 דקות.
באולימפיאדת מינכן (1972) זכה פורניס במדליית ארד במשחה ל-200 מטר מעורב אישי בתוצאה של 2:08.45 דקות, המנצח היה גונאר לארסון משוודיה שקבע שיא עולם חדש בתוצאה של 2:07.17 דקות. בן ארצו טים מקיי סיים שני (2:08.37 דקות), רביעי היה גארי הול סניור שיאן העולם (2:08.49 דקות). בנוסף, הוא סיים במקום הרביעי במשחה ל-400 מטר מעורב אישי בתוצאה של 4:35.44 דקות, המנצח היה גונאר שקבע שיא עולם חדש נוסף בתוצאה של 4:31.98 דקות, תוצאה זהה לזו של מקיי, אך הוחלט להעניק לו את מדליית הכסף בגלל ששחה ב-2 אלפיות השנייה יותר לאט, לאחר המשחקים הוחלט שלא יתחשבו יותר באלפיות השנייה. שלישי סיים אנדראש הרגיטאי מהונגריה (4:32.70 דקות).
באוניברסיאדה שנערכה במוסקבה, ברית המועצות בשנת 1973 זכה פורניס ב-3 מדליות כסף, במשחה ל-400 מטר מעורב אישי בתוצאה של 4:39.54 דקות, אחרי סרגיי זאכרוב מברית המועצות (4:37.96 דקות), ב-200 מטר גב בתוצאה של 2:12.72 דקות, אחרי בן ארצו דייוויד ג'ונסון (2:10.53 דקות) ובמשחה שליחים 4x200 מטר חופשי.
ב-1 בספטמבר 1974 השווה פורניס בקליפורניה במשחה ל-200 מטר מעורב אישי את שיא העולם של דייוויד וילקי מבריטניה שניקבע שבוע קודם לכן (2:06.32 דקות), היה זה שיא העולם היחידי שלו במשחה ל-200 מטר מעורב אישי. שיא זה החזיק מעמד כמעט שנה עד שברוס, אחיו הצעיר שבר אותו כשקבע תוצאה של 2:06.08 דקות.
באליפות העולם בשחייה שנערכה בקאלי, קולומביה ביולי 1975 זכה פורניס במדליית כסף במשחה ל-200 מטר מעורב אישי בתוצאה 2:07.72 דקות, אחרי המנצח אנדריאס הרגטיי מהונגריה (2:07.72 דקות) ולפני אנדריי סמירנוב מברית המועצות (2:08.52 דקות).
במשחקים הפאן אמריקאים שנערכו במקסיקו סיטי, מקסיקו בשנת 1975 זכה פורניס בשתי מדליות זהב במשחי מעורב אישי והגן על תאריו. ב-200 מטר בתוצאה של 2:09.77 דקות וב-400 מטר בתוצאה של 4:40.38 דקות.
באולימפיאדת מונטריאול (1976) סיים פורניס במקום השישי בתוצאה של 4:29.23 דקות, ראשון היה רוד סטראכאן בן ארצו שקבע שיא עולם חדש בתוצאה של 4:23.68 דקות. בשלב המוקדמות קבע פורניס שיא אולימפי חדש (4:27.76 דקות) הזמן השני בטיבו, וחמישי בגמר. את המשחה ל-200 מטר מעורב אישי לא שחו בתחרות לאחר החלטה שנויה במחלוקת של הוועד האולימפי הבינלאומי, המשחה החזק שלו ושל אחיו שהחזיק בשיא העולם.
פורניס למד רפואת שיניים באוניברסיטת דרום קליפורניה, אך עובד ביחסי ציבור של חברת "ארנה".
Younger Now

רקע והפקה

סיירוס הודיעה כי בשנת 2017, עתיד לצאת אלבום האולפן השישי שלה. תחילה היא הוציאה לאור את הסינגל הראשון ממנו, "Malibu". הסינגל זכה להצלחה רבה ברחבי העולם. לאחר מכן הוציאה את הסינגל השני מהאלבום שנקרא על שמו "Younger Now". הסינגל זכה להצלחה פחותה מהראשון אך בכל זאת נכנס לכמה וכמה מצעדים. המפיק היחידי שהפיק את האלבום ואת שיריו היה אורן יואל. את רוב שירי האלבום כתבה סיירוס בשיתוף יואל.
אשפיים

מראה

האשפיים נבדלים בעיקר בזנבם חסר השיער וקרום התעופה. כנפיהם צרות, ארוכות וחדות בקצותיהן. על האף יש תוספות קרומיות. האוזניים גדולות מאוד ומחוברות בבסיסן בקרום על גבי הקודקוד. מספר השיניים נע בין 26 ל-32.
יוסף יוסלביץ'

הרב יוסף יוסלביץ' (ה'תרל"ט 1879 - ה'תרצ"ה 1935), רב ליטאי שפעל בפולין במחצית הראשונה של המאה ה-20. רבה של סובאלק.

ביוגרפיה

נולד בעיר לובץ הסמוכה לנוברדוק (היום בבלארוס), לרב ישראל וציפורה לאה.
בשנת ה'תרנ"ו נכנס ללמוד בישיבת כנסת ישראל בסלבודקה, אצל הרב משה מרדכי אפשטיין והרב איסר זלמן מלצר. היה מקורב גם לסבא מסלבודקה, הרב נתן צבי פינקל. בסיום לימודיו קירב אותו הרב יצחק בלאזר ("ר' איצל פטרבורגר").
בשנת ה'תרס"ד נשא את שרה רבקה בתו של הרב חיים אברהם ש"ס רבה של זאסלע.
בשנת ה'תרס"ז מונה לרבה של אבל, הסמוכה לדווינסק, בתקופה זו התקרב לרבני דווינסק הרב יוסף רוזין ורבי מאיר שמחה הכהן. בתרע"ב הוכתר לרבה של טרסטינה, בתרפ"א או בתרפ"ב מונה לרב העיירה סמיאטיץ'. שמו יצא למרחקים, ולאחר שעזב רבי אהרן באקשט את רבנות סובאלק לטובת לומז'א, וכיסא הרבנות נותר מיותם, נסעה משלחת מטעם הקהילה לרבי יוסף יוסלביץ להציע לו את המינוי, אולם הוא התנה זאת בכך שלא יידרש להגיע לסובאלק כדי להשמיע דרשות לניסיון, רק שכתב הרבנות יובא אליו לסמיאטיץ. נציגי הקהילה הסכימו, לאחר שעמדו על טיבו במשך שבע שעות רצופות של משא ומתן הלכתי, ובקיץ תרפ"ו החל לכהן כרב העיר סובאלק. בתקופה זו מסר שיעורים לתלמידים בישיבתו של הרב חבר.
הרב יוסלביץ היה אחת הדמויות הרבניות הראשיות בפולין, דרשן גדול ונואם, הצטיין בחיבת ציון ואהבת ישראל, היה חבר הוועד הפועל של אגודת הרבנים בפולין, השתתף לעיתים תכופות בוועידות רבנים בוורשה ובווילנא, והיה בין הדוברים הראשיים.
הרב יוסלביץ' התפרסם בשנות מלחמת העולם הראשונה, בעת כהונתו ברבנות טרסטינה שליד ביאליסטוק, כאשר אירגן סיוע לעשרות אלפי הפליטים היהודים שעברו מצד לצד של גבולות רוסיה, פולין, ליטא ופרוסיה המזרחית. באותן שנים גם כתב את חיבורו התורני המקיף "מנחת יוסף", הכולל ביאורים וחידושים על התלמוד והרמב"ם וכן הראשונים והאחרונים, על סדר זרעים. הספר יצא לאור בירושלים בשנת תשמ"ט, 1989.זכה להכרה נרחבת ורבנים רבים פנו אליו בשאלות ותשובות בנושאים הלכתיים. חידושי תורה ממנו פורסמו בכתבי עת תורניים שונים: יגדיל תורה (סלוצק), שערי ציון (ירושלים), וכנסת ישראל (וילנא).
נפטר בפתאומיות בעת כהונתו ברבנות העיר סובאלק, בי"ט שבט שנת תרצ"ה, בגיל 56 בלבד. אחרי פטירתו מונה כרבה של סובאלק חתנו רבי דוד ליפשיץ, שכיהן בה עד לשואה, ולימים חבר נשיאות אגודת הרבנים בארצות הברית וקנדה.
קפסאיצין

קפסאיצין (באנגלית: Capsaicin) הוא תרכובת אורגנית שומנית, הנפוצה כאמצעי הגנה של פירות מסוימים מפני אכילה טרם הבשלה. זרעי פירות המכילים קפסאיצין מופצים על ידי ציפורים ולא על ידי יונקים, מכיוון שאצל עופות החומר אינו גורם כאב אלא השפעתו הפוכה (אנלגטית).
החומר נספג דרך רקמות ריריות ואחראי לטעם החריף של מאכלים כמו פלפל צ'ילי, אך הוא אינו החומר הגורם לטעמו החריף של פלפל שחור (ראו פיפרין). כמו כן, הוא המרכיב הפעיל בתרסיס פלפל.

שימוש רפואי

מבחינה ביולוגית, פעולתו היא גירוי של עצבים לירי מתמשך של אות כאב "חם". הקפסאיצין גורם לחדירות מוגברת של קרום תא העצב לקטיונים של נתרן ואשלגן וכך להעברת אות זהה לזה המועבר בגירוי התא על ידי חום. גירוי זה משפיע בעיקר על יונקים, לרבות האדם. מאידך, ניתן להשתמש בו גם לשיכוך כאבים, על ידי אלחוש זמני מוקדם ומשיחת המקום הפגוע בקפסאיצין. לאחר פעולה זו המרווחים הפוסט-סינפטיים מתרוקנים ממוליכים עצביים לתקופה של עד מספר ימים, בתקופה זו אין כלל תחושה באזור. טכניקה זו משמשת לטיפול בנפגעי כוויות קשים בתקופת ההחלמה הראשונית ובדלקות מפרקים מסוימות.
דייוויד דובינסקי

חייו

נולד בעיר ברסט (כיום בבלרוס) למשפחה יהודית דתית, תחת השם דוד יצחק דובנייבסקי. בהיותו ילד עבר עם משפחתו ללודז'.
בצעירותו היה מתומכי ארגון הבונד, ונעשה סוציאליסט. בעקבות השתתפותו בארגון שביתות פועלים בפולין וברוסיה, נעצר ונכלא מספר פעמים, ולבסוף נידון להגליה לסיביר, ממנה הצליח להתחמק. היגר לארצות הברית בשנת 1911.
בהיותו בניו יורק הצטרף למפלגה הסוציאליסטית האמריקאית (SPA), ונעשה פעיל מרכזי בארגון העובדים "האיחוד העולמי לעובדי הלבשת נשים" (ILGWU). לאחר פרישתו של בנג'מין שלזינגר מראשות הארגון בשנת 1923, סייע לבחירתו של פעיל ה-IWW מוריס זיגמן לתפקיד.
בשנת 1932 מונה לנשיא הארגון, תפקיד בו החזיק עד שנת 1966. בזמנו הגיע מספרי חברי הארגון לכחצי מיליון.
ארגן מספר שביתות פועלים בניו יורק בתחילת שנות השלושים. בשנת 1935 סייע לג'ון לואיס בייסוד "קונגרס הארגונים התעשייתיים" (CIO).
בשנת 1936 פעל עם עמיתו סידני הילמן לייסוד "מפלגת העבודה האמריקאית" (ALP), אשר תמכה במועמדים סוציאליסטים מטעם מפלגה הדמוקרטית, כגון פרנקלין רוזוולט והרברט ליהמן.
בעקבות חילוקי דעות עם סידני הילמן, פרש ממפלגת העבודה האמריקאית בשנת 1944, והקים את הארגון "Liberal Party of New York".
בינואר 1969 העניק לו נשיא ארצות הברית לינדון ג'ונסון את מדליית החירות הנשיאותית.
נפטר בניו יורק בשנת 1982.
רפאל מברשיד

רבי רְפָאֵל בֶּרְטְשְׁטֶער מִבֶּרְשִׁיד (ה'תקי"א - ט"ו בטבת ה'תקפ"ז) היה צדיק חסידי, תלמידו של רבי פנחס מקוריץ.

ביוגרפיה

נולד בשנת תקי"א לרבי יעקב יאקיל ופייגל ברטשטער, התייתם מאביו ואמו בשנת ה'תקכ"ו בהיותו בן 15 בלבד, וכדי להתפרנס עזר למלמד בעיר הולדתו ברשיד. כשבגר סייעו המלמד לנסוע לברדיטשוב ללמוד שם בישיבה, ולאחר מספר שנים נישא לבתו של מלמד זה. לאחר נישואיו נסע בעצת אחד מידידיו לקוריץ שם היה לתלמידו המובהק של רבי פנחס מקוריץ יחד עם חברו רבי בנימין זאב מבאלטא. 
לאחר פטירת רבי פנחס בי' באלול ה'תקנ"א סירב לשבת על כס האדמו"רות ובמקום זאת נהג לנסוע לכל צדיקי דורו ביניהם רבי זאב וולף מזיטומיר ורבי ישראל מרוז'ין, עם זאת לאחר פטירת רבו נתאגדו סביבו רבים מתלמידי רבו. נפטר בטראשטשע בט"ו בטבת ה'תקפ"ז ושם נטמן.
כרבו, הדגיש בקרב חסידיו את מידת האמת והענוה. כך נתפרסמו פתגמיו: "נשמתך תצא ושקר מפיך אל יצא"; "כשם שרוצה אדם בחיים כך עליו לרצות להיות שפל".
היינריך ליסט

הנצחה

מורים ותלמידים בתיכון במיכלשטאדט תיעדו את הסיפור וזה הגיע לידיעת יד ושם. בשנת 1992 הכיר יד ושם בהיינריך ומריה ליסט בתור חסידי אומות העולם. בעיר הסמוכה ארבאך שבאודנוואלד  נקרא רחוב על שם היינריך ליסט.
פריון נטוורק

היסטוריה

פריון, בעבר IncrediMail, נוסדה בשנת 1999 על ידי שני בני דודים: ירון אדלר ועופר אדלר. אינקרדימייל היא תוכנה לדואר אלקטרוני המאפשרת הוספת חתימה ידנית, אפקטים קוליים, שימוש בהנפשות שונות, אפשרויות תלת ממד והתאמה אישית (פרסונליזציה) של ממשק המשתמש ועוד.
מיד אחרי הקמתה גייסה החברה 3.3 מיליון דולר ממקורות פרטיים ומוסדיים, ובינואר 2006 הונפקה לראשונה בנאסד"ק. בנובמבר 2007 הונפקה פריון גם בבורסה לניירות ערך בתל אביב.
ב-2010 מונה למנכ"ל החברה ג'וזף מנדלבאום ששימש בעבר מנכ"ל American Greetings Interactive, הזרוע האינטרנטית של חברת כרטיסי הברכה American Greetings.
באוגוסט 2011 רכשה החברה את Smilebox  – אפליקציה לבניית מצגות ואלבומים דיגיטליים – תמורת 32 מיליון דולר.
בספטמבר 2011 שינתה החברה את שמה העברי והלועזי לפריון (Perion), מלשון תפוקה ותוצרת.
בנובמבר 2011, רכשה פריון את SweetPacks (המוכרת גם כ-SweetIM) תמורת 41 מיליון דולר. SweetPacks הישראלית פיתחה מגוון תכנים לשימוש יומיומי הניתנים להורדה מהאינטרנט. 
בינואר 2014 רכשה החברה את Client Connect, היחידה העסקית של חברת קונדואיט, בעסקת חילופי מניות ששווייה הוערך בכ-660 מיליון דולר.
ביוני 2014 רכשה פריון את GrowMobile הממוקמת בסן פרנסיסקו ב-42 מיליון דולר.
בפברואר 2015 רכשה את MakeMeReach, חברה פריזאית הפועלת בתחום פלטפורמות הפרסום ברשתות החברתיות. טכנולוגיית ה-AdsOptim של MakeMeReach מאפשרת למפתחי אפליקציות מובייל לנתב מסעות פרסום ברשתות החברתיות.
באוקטובר 2015 פתחה פריון משרד חדש בברצלונה על מנת שתוכל לחזק את הנוכחות שלה באירופה, ובפרט להתפתח ולהתרחב בשווקים של ספרד ופורטוגל.
בדצמבר 2015 רכשה החברה את חברת הפרסום האמריקאית Undertone  תמורת 180 מיליון דולר.
בינואר 2017 הכריזה החברה על מינויו של דורון גרסטל למנכ"ל החל באפריל אותה שנה, בעקבות ההודעה על פרישתו של ג'וזף מנדלבאום מתפקידו. גרסטל הוא בעל תואר ראשון בכלכלה ובמינהל עסקים מהטכניון ותואר שני מאוניברסיטת תל אביב. בעבר ניהל את חברת ההיי־טק Panaya, הוביל בה שינויים אסטרטגיים, והיא נמכרה ב–2015 ל Infosys. כמו כן ניהל את סינרון, חברה ציבורית לשעבר המתמחה בציוד רפואי קוסמטי.
במאי 2017 מונה אופיר יעקוביאן לסמנכ"ל הכספים של פריון ומייק גלובר מונה למנכ"ל חטיבת ה-Search של החברה (CodeFuel).
ביוני 2017 הכריזה חטיבת המדיה החברתית של פריון, MakeMeReach, על הסכם שיתוף פעולה עם הרשת החברתית Snapchat. באותו חודש זכתה חטיבת המדיה החברתית בפרס החדשנות של אינסטגרם עבור קמפיין לסרטי דיסני.
בהמשך חודש יוני הוכרז על הסכם שיתוף פעולה בין חטיבת הפרסום הדיגיטלי של פריון, Undertone, לסוכנות Associated Press האמריקאית (AP). הן ייצרו יחד חבילת חסויות בסקר דרוג קבוצות פוטבול.
חברת פריון מיישמת כללי אחריות תאגידית באסטרטגיה העסקית שלה: 2% מהכנסות החברה באינטרנט מוקדשים לתרומה לקהילה, ועובדי החברה רשאים להפריש עד 40 שעות בשנה לפעולות התנדבות בקהילה.
שבוע ההגנה המקודשת

שבוע ההגנה המקודשת (בפרסית: هفته دفاع مقدس) הוא אירוע הנצחה המתקיים באיראן מדי שנה לציון מלחמת איראן-עיראק, שהתחוללה בין השנים 1980-1988. במסדרי הצבא ומשמרות המהפכה האסלאמית שנערכים לכבוד האירוע מוצגים לעיתים קרובות כלי נשק חדישים. במסגרתו למשל נחשפו לראשונה לכלל הציבור טיל הקרקע קרקע השיהאב.
לרוב, הצועדים באירוע קוראים סיסמאות אנטי-ישראליות ואנטי-אמריקניות.
ממלאת מקום (סדרת טלוויזיה)

תקציר עלילה

אלן היא אדריכלית שמצפה ללידת ילדה הראשון. מנהלי החברה בה היא עובדת החליטו להביא ממלאת מקום לתקופה שאלן תהיה בחופשת לידה. אלן מתרשמת מפולה, שהפסיקה את הקריירה שלה כדי לטפל בבתה, וכעת היא רוצה לחזור לעבודה. בהתחלה אלן ופולה מסתדרות יפה ביניהן, אבל אלן מתחילה לחשוש שפולה משתלטת על חייה המקצועיים והאישיים.
קאפה (חברה)

כדורגל

להלן חלק מהגופים להם נותנת קאפה חסות בתחום הכדורגל:
ריברה (עיר)

היסטוריה

מאז תחילת המחצית השנייה של המאה ה-19, היה אינטרס לשלטונות אורוגוואי להקים יישוב באזור כדי לחזק את הנוכחות האורוגוויאית ליד הגבול עם ברזיל, וכמשקל נגדי לעיירה הברזילאית סנטנה דו ליברמנטו שהוקמה באזור ביולי 1823.
ב-21 במרץ 1860 נשאו המאמצים פרי וכפר בשם פרירה הוקם במקום. הליך הקמתו התאפיין באיטיות וקושי רב בשל מיקומו באזור מרוחק ולא נגיש, שהתאפיין בנוכחות עוינת של אינדיאנים, ומעבר תדיר של מבריחים. בחודש יולי 1867 קיבל את השם הרשמי "ריברה" (על שם ברנבה ריברה - מושלת אזור ריו דה לה פלטה), ובאתה שנה קיבלה מעמד של עיר.
בשנת 1943 נבנתה הכיכר הבינלאומית ריברה - ליברמנטו (בתמונה), כדי לחגוג את קיומו של הכנס החמישי של ועדת מיקסטה לגבולות מעורבים וכתקווה לשילוב העתידי בין שתי הערים. משנת 1851 ועד היום, תושבים של שתי הערים חופשיים לעבור את הגבול בכל עת שיחפצו (מכס ונקודות ביקורת נמצאים מחוץ לערים). כיום, חנויות פטורות ממס הן אחת ממקורות ההכנסה הראשיים של העיר.

תחבורה

בעיר ריברה קווי אוטובוסים סדירים שמגיע לבירה מונטבידאו, רכבות שמגיעות לטקוארמבו וכן שדה תעופה למטוסים קלים שנפתח ב-16 ביוני 1979.

הגבול והיחסים

הגבול בין ריברה לסנטנה דו ליברמנטו שנקרא Frontera De la Paz (בעברית: גבול השלום) הוא מעבר חופשי בו ניתן לעבור את הגבול דרך רחוב ובלי שום ביקורת כאשר אורוגוואים רבים מבצעים את קניותיהם בברזיל.
היחסים בין שתי הערים מצוינים מה שבא לידי ביטוי במשחקי כדורגל תדירים בין שתיהן.
מג גריפין

אישיות

מג היא ילדה מתבגרת בעלת רגשי נחיתות. חוסר הביטחון שלה גורם לה לנסות להשתייך לקבוצות המקובלים, אולם התוצאות של ניסיונות אלה מסתיימים תמיד בדחייה נבזית מצד קוני ד'אמיקו, נערה פופולרית ומעודדת אגואיסטית. לעומת זאת תלמיד בשם ניל גולדמן נמשך אליה ורוצה בקרבתה. גם בבית היא עוברת לא מעט התעללויות מצד משפחתה, בעיקר מאביה פיטר שמציק לה וכל השאר שלא מתייחסים אליה (פעמים רבות מפנים אליה את האמירה: "תשתקי, מג"), אם כי ישנם מקרים מיוחדים ויוצאי דופן בהם היא מקבלת אהבה ותמיכה ממשפחתה. לרוב, אחיה כריס תומך בה, אף ע"פי שגם הוא לעיתים רחוקות מציק לה. במצבים קיצוניים, בריאן נוהג לעזור לה.